ምክር ቤቱ ሁለት ረቂቅ አዋጆችና አንድ ስትራቴጂ ላይ ውሳኔ አሳለፈ
የሚኒስትሮች ምክር ቤት በዛሬ መደበኛ ስብሰባው በሁለት ረቂቅ አዋጆችና አንድ ስትራቴጂ ላይ ተወያይቶ ውሳኔ አሳለፈ።ምክር ቤቱ ውሳኔውን ያሳለፈው የዓለም አቀፍ ስምምነቶች መዋያያና ማፅደቂያ ሥነ-ስርዓትና የባቡር ትራንስፖርት አስተዳደር ረቂቅ አዋጆች እንዲሁም የገጠር ሥራ ዕድል ፈጠራ ረቂቅ ስትራቴጂ ላይ ነው።ምክር ቤቱ ለኢዜአ በላከው መግለጫ እንዳለው የባቡር ትራንስፖርት ተስፋፍቶ የአገሪቱን ማህበራዊና ኢኮኖሚያዊ ዕድገት የሚደግፍ አማራጭ የትራንስፖርት ንዑስ ዘርፍ እንዲሆን የሚያደርግ ምቹ ሁኔታን መፍጠር አስፈልጓል።የባቡር መሰረተ ልማቶች የሚገነቡበትና አገልግሎት ላይ የሚውሉበት አገር አቀፍ ደረጃ የሚወሰንበትን ሥርዓት መዘርጋትም እንዲሁ።በአገሪቱ ውስጥ ወደ ሥራ የሚሰማሩ ባቡሮች ዓይነትና መጠንን የሚወስን ህግ ሥራ ላይ ማዋል እንደሚገባ በመታመኑ የባቡር አስተዳደር ረቂቅ አዋጅ ቀርቦ ውይይት ተደርጎበትና ማሻሻያዎች ታክለውበት ይፀድቅ ዘንድ ተወስኗል።የገጠር የሥራ ዕድል ፈጠራ ስትራቴጂ ከአገሪቷ አጠቃላይ የዕድገትና ትራንስፎርሜሽን እቅድ ጋር ተጣጥሞና የገጠር ስራ ዕድል ፈጠራ ዕይታዎች፣ አቅጣጫዎች፣ ዓላማዎች፣ ስልቶችና አማራጮች ጋር በማስተሳሰር ተዘጋጅቷል።የስትራቴጂው ዓበይት ዓላማም በገጠር የሥራ ዕድልን ለማስፋፋት እንዲሁም ሥራ ፈላጊ ሥራ ፈጣሪ እንዲሆን ለማስቻል የሚደረጉ ጥረቶችን ማጎልበት ነው።ምክር ቤቱም በቀረበው ስትራቴጂ ላይ ከተወያየ በኋላ ማሻሻያዎችን በማከል ተቀብሎ ሥራ ላይ እንዲውል ወስኗል።በተመሳሳይ መንግሥት ከተለያዩ አገራት ጋር ዓለም አቀፍ ስምምነቶችን የሚፈጽም በመሆኑ፤ ስምምነቱን የመደራደር፣ የመዋዋል፣ የማፅደቅና ቀሪ የማድረግ ሥነ-ሥርዓትን ከህገ መንግስቱና ከሌሎች ተዛማጅ ህጎች ጋር ማጣጣም አስፈልጓል።በመሆኑም ምክር ቤቱ በዓለም አቀፍ ስምምነቶች መዋዋያና መፅደቂያ ሥነ-ስርዓት ረቂቅ አዋጅ ላይ ከተወያየ በኋላ ማሻሻያዎችን በማድረግ ተቀብሎ እንዲፀድቅ ለሕዝብ ተወካዮች ምክር ቤት እንዲተላለፍ ወስኗል-(ኢዜአ)። 